E L Ő T E R J E S Z T É S

**Szombathely Megyei Jogú Város Közgyűlése Gazdasági és Jogi Bizottsága**

**2025. január 27-i rendes ülésére**

**Javaslat nemzetközi projektekkel kapcsolatos döntések meghozatalára**

1. **Javaslat az Intelligent Cities Challange, azaz Intelligens Városok Kihívás program keretein belül létrejövő „Local Green Deal”, azaz Helyi Zöld Megállapodással kapcsolatos döntés meghozatalára**

Szombathely Megyei Jogú Város Önkormányzata az elmúlt évek során aktív résztvevője volt az Európai Unió által 2020-ban indított *100 Intelligent Cities Challenge* (100 Intelligens Város Kihívás) programnak. Ennek keretében készült el a Szombathely2030 10 éves gazdaság- és városfejlesztési stratégia. Az Önkormányzat 2024. elején egyetlen magyar városként csatlakozott az Intelligens Városok Kihívás 2.0 programhoz is.

Az Intelligens Városok Kihívás 2.0 program célul tűzte ki, hogy a résztvevő városok helyi szinten hozzanak létre a *European Green Deal* (Európai Zöld Megállapodás) mintájára úgynevezett *Local Green Deal*-eket (Lokális Zöld Megállapodások). Ezek a megállapodások tematikus szektorok mentén kidolgozott együttműködési keretként szolgálnak, és a program zárásának kötelező elemét képezik.

A program keretében összesen három tematikus szektorhoz kapcsolódóan szükséges Helyi Zöld Megállapodások megkötése. A kijelölt szektorok a következők:

1. Energia és megújuló energiaforrások,
2. Fenntartható mobilitás,
3. Épített környezet.

A Fenntartható mobilitás és az Épített környezet szektorhoz kapcsolódó megállapodások a 2024. decemberi Gazdasági- és Jogi Bizottság ülése alkalmával felülvizsgálat alatt álltak az Intelligens Városok Kihívás ellenőrző szerve által. Az ellenőrző szerv jóváhagyta a megállapodások tartalmát, így ezek a januári bizottsági ülésre kerülnek be.

A Fenntartható mobilitás szektorhoz 2 db megállapodás kapcsolódik. Szombathely Megyei Jogú Város Önkormányzata, a Blaguss Agora Hungary Kft. és a Lime Technologies Kft. között létrejövő háromoldalú megállapodás fókuszában az integrált mobilitási megoldások állnak, Szombathely Megyei Jogú Város Önkormányzata és a Blaguss Agora Hungary Kft. között létrejövő kétoldalú megállapodás pedig a helyi közösségi közlekedés zöldítésére fókuszál.

Az épített környezet szektorhoz 1 db megállapodás kapcsolódik, ami Szombathely Megyei Jogú Város Önkormányzata, a Pannon Gazdasági Hálózat Egyesület, a Magyar Közlekedéstudományi és Logisztikai Intézet Nonprofit Kft. és a Vas Vármegyei Építész Kamara között jön létre. A megállapodás fókuszában egy zöld folyosó (Green Corridor) kialakítása áll.

Fontos kiemelni, hogy hasonlóan a korábbi – az Energia és megújuló energiaforrások szektorhoz kapcsolódó – megállapodáshoz, ami Szombathely Megyei Jogú Város Önkormányzata és a Pannon Gazdasági Hálózat Egyesület között jött létre, jelen megállapodások aláírása szintén sem tartalmi, sem pénzügyi vonatkozásban nem jelent kötelezettségvállalást az aláíró felek számára. A dokumentumok célja, hogy kifejezzék az aláíró felek együttműködési szándékát, különösen abban az esetben, ha a témához kapcsolódóan európai uniós források bevonására nyílik lehetőség. Az épített környezet szektorhoz kapcsolódóan Szombathely Megyei Jogú Város Önkormányzata, az úgynevezett RE-ALLocate projekt keretein belül kíván forrást szerezni a megvalósításra nyertes pályázat esetén. Az említett pályázat részletei a hozzá kapcsolódó előterjesztésben kerülnek ismertetésre.

1. **Javaslat az Interreg Danube Region IaaS4DR elnevezésű projekttel kapcsolatos döntés meghozatalára**

Szombathely Megyei Jogú Város Önkormányzatát a Pannon Gazdasági Hálózat Egyesület felkérte, hogy az Interreg Danube Region program már futó IaaS4DR projektjének keretein belül működjön együtt a Szombathely2030 10-éves gazdaság- és városfejlesztési program aktualizálása és az együttműködés interregionális szintre való emelése érdekében. A projekt célja, hogy felgyorsítsa az innovációt és az ipari átalakulást az alacsony innovációs kapacitással rendelkező vidéki és perifériás területeken a Duna-régióban.

A megállapodás célja, hogy formalizálja a felek együttműködésének szándékát egy regionális IaaS hub létrehozásával kapcsolatosan, mely kiemelt innovációs szolgáltatásokat nyújt a helyi ökoszisztéma megerősítése, az innováció, az ipari átalakulás és a gazdasági növekedés előmozdítása érdekében. Az IaaS hub célja a prioritásként megfogalmazott szolgáltatások megvalósítása, a vállalkozások, kutatóintézetek és önkormányzati szervek közötti együttműködés elősegítése az innováció előmozdítása érdekében és a területi célokhoz igazodó digitalizációs és fenntarthatósági kezdeményezések támogatása.

A futó projektben a Pannon Gazdasági Hálózat Egyesület a projektpartner, aki Szombathely Megyei Jogú Város Önkormányzatán kívül további érdekelt feleket (stakeholdereket) is felkért az együttműködésre, a Vas Vármegyei Kereskedelmi és Iparkamara, valamint a Dunamenti Kamarák Szövetsége személyében.

Az együttműködési megállapodás aláírása se jogi, sem pedig pénzügyi kötelezettségvállalást nem von maga után.

Az előterjesztés 1-4. sz. mellékletét képező megállapodások később kerülnek kiküldésre.

Kérem a Tisztelt Bizottságot, hogy az előterjesztést megtárgyalni és a határozati javaslatokat jóváhagyni szíveskedjék!

**Szombathely, 2025. január „ ”**

**/: dr. Horváth Attila :/**

**I.**

**HATÁROZATI JAVASLAT**

**.…/2025. (I.27.) GJB. sz. határozat**

A Gazdasági és Jogi Bizottság a „Javaslat az Intelligent Cities Challange, azaz Intelligens Városok Kihívás program keretein belül létrejövő „Local Green Deal”, azaz Helyi Zöld Megállapodással kapcsolatos döntés meghozatalára” című előterjesztést megtárgyalta és az SZMSZ 51. § (4) bekezdés 3. pontja alapján az alábbi döntést hozta:

A Gazdasági és Jogi Bizottság a Megállapodásokban foglaltakkal egyetért és javasolja a polgármesternek, hogy az Intelligens Városok Kihívás 2.0 programhoz kapcsolódó, az előterjesztés 1-3. sz. mellékletét képező Helyi Zöld Megállapodásokat írja alá.

**Felelős:** Dr. Nemény András polgármester

            Dr. Károlyi Ákos jegyző

Bokányi Adrienn Bizottsági elnök

(A végrehajtás előkészítéséért:

             Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**II.**

**HATÁROZATI JAVASLAT**

**.…/2025. (I.27.) GJB. sz. határozat**

A Gazdasági és Jogi Bizottság a „Javaslat az Interreg Danube Region IaaS4DR elnevezésű projekttel kapcsolatos döntés meghozatalára” című előterjesztést megtárgyalta és az SZMSZ 51. § (4) bekezdés 3. pontja alapján az alábbi döntést hozta:

A Gazdasági és Jogi Bizottság az Együttműködési Megállapodásban foglaltakkal egyetért és javasolja a polgármesternek, hogy az Interreg Danube Region IaaS4DR projekthez kapcsolódó, az előterjesztés 4. sz. mellékletét képező Együttműködési Megállapodást írja alá.

**Felelős:** Dr. Nemény András polgármester

            Dr. Károlyi Ákos jegyző

Bokányi Adrienn Bizottsági elnök

(A végrehajtás előkészítéséért:

             Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal